<classify> LIGI Kuu Bara imezidi kunoga baada ya matokeo ya mechi za jana, na sasa hali imekuwa ya kupishana kukaa kileleni mwa msimamo.Mpaka mechi za juzi, baada ya Simba na Yanga kutoka suluhu, Mbao ilikuwa ikiongoza kwa pointi 14 huku Yanga ikiwa na pointi 13, lakini mpaka jana mchana hali ilibadilika baada ya Mtibwa kuifunga Biashara mabao 2-1 Manungu Turiani.Ushindi huo uliiweka kileleni Mtibwa kwa kufikisha pointi 16 zilizochagizwa na mabao ya Salum Kihimbwa dakika ya 41 na Haruna Chanongo dakika ya 82 na kuwakata maini Biashara waliopata bao la kuongoza katika dakika ya 29 likifungwa na Daniel Manyenye. Kwenye uwanja wa Mkwakwani Tanga, wagosi wa kaya, Coastal Union walitamba kwa ushindi wa bao 1-0 dhidi ya Mwadui Matokeo hayo yanaifanya Coastal kushika nafasi ya sita kwenye msimamo ikiwa na pointi 13 sawa na Singida United iliyoifunga L ipuli bao 1-0 nyumbani kwake Namfua jana, na JKT Tanzania iliyoshinda bao 1-0 dhidi African L yon.Mbao iliyokuwa ikiongoza ligi tangu juzi, jana ilifungwa bao 1-0 na Ruvu Shooting kwenye uwanja wa Mabatini Pwani na kuporomoka mpaka nafasi ya pili ikiwa na pointi 14. Mechi nyingine iliyochezwa jana, ilikuwa ni kati ya Stand United iliyoshindwa kutamba kwenye uwanja wa nyumbani kwa kufungwa mabao 2-0 na Mbeya City. Stand sasa iko nafasi ya kumi ikiwa na pointi 10 sawa na Mbeya City iliyo nafasi ya 11 huku L ipuli na Ruvu zikifuatiwa kwa kuwa na pointi nane.Kwa ujumla ligi ya msimu huu imeonekana kuwa na ushindani zaidi ya misimu iliyopita kwani mpaka sasa ikiwa imefika raundi takriban ya saba hakuna timu yenye uhakika wa kukaa kileleni kwa muda mrefu. L igi hiyo inaendelea tena leo ambapo Azam itakuwa mwenyeji wa Tanzania Prisons kwenye uwanja wa Azam Complex Chamazi, Kagera itakuwa mwenyeji wa KMC Kaitaba, huku Alliance ikiikaribisha Ndanda kwenye uwanja wa CCM Kirumba Mwanza.  <topic>: KITAIFA 